##### Unnur Benediktsdóttir Bjarklind

##### Hulda skáldkona 1881-1946

Unnur var húsmóðir á Húsvík og í Reykjavík. En hún var einnig skáldkona og notaði þá nafnið **Hulda**. ... (16). Hún skrifaði sögur og orkti ljóð sem þykja gullfalleg og vitna um heita og hreina ást á landi og þjóð (3).

[**Ólokið ...**]

“Pabbi hennar var sjálfmenntaður og samt talinn einn af klárustu mönnum sem þjóðin átti á þeim tíma.” Úr ritgerð menntaskólanema 2005.

Hulda endurvakti þulukveðskapinn (Ljáðu mér vængi ...) og var þar á undan Theodóru Thoroddsen (16).

Þegar lýðveldi var endurreist á Íslandi árið 1944 voru skáld þjóðarinnar beðin um lýðveldissöng og verðlaunum heitið. Orti Hulda þá kvæðaflokk í anda sinna gömlu félaga, Landvarnarmanna, og hlaut verðlaun. Það var fyrir ættjarðarsönginn Hver á sér fegra föðurland ... (m.a. í 16). [**Ólokið ...**]

Ég hef leitað að útgefnum bókum Huldu og þetta fundið:

Kvæði (1909).

Æskuástir I-II - smásögur (1915-1919).

Syngi, syngi svanir mínir – ævintýri í ljóðum (um Hlini kóngsson) (1916).

Tvær sögur (1918).

Segðu mjer að sunnan – kvæði (1920).

Myndir – greinasafn (1924).

Við ysta haf – kvæði. Tileinkuð manni hennar, Sigurði Sigfússyni Bjarklind (1926).

Berðu mig upp til skýja – ellefu æfintýri (1930).

Þú hlustar Vár/Vör – ljóðaflokkur (1933).

Undir steinum – smásögur (1936).

Dalafólk I-II – sagnabálkur (1936-1939).

Fyrir miðja morgunsól – ellefu æfintýri (1938).

Skrítnir náungar – smásögur (1940).

Hjá Sól og Bil – sjö þættir (1941). Bókinni fylgir forvitnilegur ævisöguþáttur Huldu eftir Richard Beck prófessor. Hann segir frá umhverfi því sem Hulda fæddist inní í Suður Þingeyjarsýslu og er okkur hugleikið (20).

Bogga og búálfurinn – barnasaga með myndum (1942).

Í ættlandi mínu – sögur af íslensku fólki (1945).

Söngur starfsins – ný kvæði. Þar eru kvæðin Móðir mín og Faðir minn (1946).

Svo líða tregar – síðustu kvæði (1951). Þar er þjóðhátíðarljóðið. Það er birt í heilu lagi aftar.

Segðu mér að sunnan (aftur) – úrval áður útgefinna ljóða (1961).

Úr minningablöðum – sjálfsævisögulegir þættir skrifaðir haustið 1945 “skömmu eftir að kjarnorkusprengjunni var varpað á Japan” (1965).

Sjá einnig bækurnar Gullregn (16) og Hulda – ljóð og laust mál (26).

Í kvennablaðinu Framsókn birtust þrjú kvæði Huldu ca. 1901. Hulda sendi kvæði til birtingar í blöðum. Nokkur birtust í Ingólfi (blaði Landvarnarmanna), Sumargjöf og Lesbók Mbl. Um kvæðin í Ingólfi og til Huldu (“fyrsta gróður vors nýjasta skóla”) orti Einar Benediktsson kvæði sem birtist í Ingólfi 1904 og síðar í Hrönnum 1913. Þorsteinn Erlingsson skrifaði Huldupistil í Þjóðviljann 15. júní 1905. Þorsteinn birti afar jákvæðan ritdóm um Kvæðin frá 1909 í Fjallkonunni 29. júní 1910. Sama gerði séra Matthías Jochumsson í Norðra 23. sept. 1909. Hulda birti þátt um Eggert Ólafsson undir fyrirsögninni Fullhuginn frá Svefneyjum í Degi 6. og 13. nóvember 1924. Hulda birti þátt um Benedikt Sveinbjarnarson Gröndal í Eimreiðinni í apríl-júní 1938 og löngu áður í 19. júní tímaritinu. Heitir greinin Gröndalsminning. Hulda orti erfiljóð eftir Stephan G. Stephansson, enda sýndi Hulda Vesturförunum mikinn áhuga. Hulda og Stephan hittust þegar hann var hér í sinni frægu heimför árið 1917. Stephan var “skotinn í ljóðum Huldu”. Kvæði Huldu birtust í bókinni Íslenzk nútímalýrikk sem Kristinn E. Andrésson og Snorri Hjartarson gáfu út 1949.

 Hulda valdi kvæði í ljóðasöfn Kristjáns Jónssonar Fjallaskálds, Jóns Thoroddsen og Stephans G. Stepansson (26). Í bókinni Hulda – ljóð og laust mál (26) er listi yfir aðra birtingarstaði ljóða, sagna og annars óbundins máls Huldu - en bækur hennar sjálfrar. Þar er einnig listi yfir ljóðaþýðingar hennar og sagt frá þýðingum Richards Beck á ljóðum Huldu á ensku. Þá er í bókinni listi yfir efni um Huldu.

Minningarlundur er um Unni á Auðnum. Þar var afhjúpaður minnisvarði 1981.

 Fyrir ljóðið Þjóðhátíðardagur Íslands 1944 hlaut Hulda önnur verðlaun ...

[**Ólokið ...**]

Ω



**Þjóðhátíðardagur Íslands**

**17. júní 1944**

Hver á sér fegra föðurland

með fjöll og dal og bláan sand,

með norðurljósa bjarmaband

og björk og lind í hlíð?

Með friðsæl býli, ljós og ljóð,

svo langt frá heimsins vígaslóð.

Geym, drottinn, okkar dýra land

er duna jarðarstríð.

Hver á sér meðal þjóða þjóð

er þekkir hvorki sverð né blóð,

en lifir sæl við ást og óð

og auð sem friðsæld gaf?

Við heita brunna, hreinan blæ

og hátign jökla, bláan sæ,

hún unir grandvör, farsæl, fróð

og frjáls – við ysta haf.

Ó, Ísland, fagra ættarbyggð,

um eilífð sé þín gæfa tryggð,

öll grimmd frá þinni ströndu styggð

og stöðugt allt þitt ráð.

Hver dagur líti dáð á ný.

Hver draumur rætist verkum í

svo verði Íslands ástkær byggð

ei öðrum þjóðum háð.

*Svo aldrei framar Íslands byggð*

*sé öðrum þjóðum háð.*

**Um hvaða mávategund er ort í ljóðinu um fuglinn í fjörunni?**

Spyrjandi: Ásrún Atladóttir



Hvítmáfur (Larus hyperboreus).

Fuglinn í fjörunnihann heitir már.Silkibleik er húfan hansog gult undir hár.Er sá fuglinn ekki smár,bæði digur og fótahár,á bakinu svartur, á bringunni grár.Bröltir hann oft í snörunni,fuglinn í fjörunni.

**Unnur Benediktsdóttir Bjarklind**, sem orti undir skáldanafninu **Hulda**, gerði fuglsheitið már ódauðlegt meðal þjóðarinnar í ljóðinu Fuglinn í fjörunni. Margir vita þó ekki hvaða fugl er nákvæmlega átt við þó að flesta gruni að hér sé um einhvern máv að ræða.

Heitið már er eitt af þeim nöfnum sem hvítmávurinn (Larus hyperboreus) hefur borið á undanförnum öldum hér á landi. Önnur nöfn sem notuð hafa verið um hann eru hvítfugl, grámávur og gulnefur, en það síðasttalda var bundið við Vestfirði.

Ef rýnt er í ljóðið um fuglinn í fjörunni kemur þó í ljós að sumt í lýsingu á fuglinum er aðeins á skjön við útlit hans. Til dæmis er bakið ekki svart heldur grátt og bringan hvít en ekki grá eins og sjá má á meðfylgjandi mynd. Kannski tók Hulda sér skáldaleyfi í lýsingunni en mögulega átti hún við allt annan fugl en notaði rangt heiti.

Um hvítmávinn er það annars að segja að hann er áberandi mávur og auðgreinanlegur frá öðrum stórmávum hér á landi með sitt hvítleita yfirbragð og gráu vængi. Heimkynni hans hér á landi eru aðallega við Breiðafjörð og Vestfirði. Hann telst vera næststærsti mávfuglinn í íslenskri fuglafánu, litlu minni en svartbakurinn (Larus maritimus), með 150 cm vænghaf og vegur á bilinu 1,3 til 1,6 kg.

Líkt og aðrir mávfuglar étur hvítmávurinn nánast hvað sem er. Hann tínir ýmis dýr upp í fjörunni og við yfirborð sjávar, svo sem sandsíli, krækling, doppur og krabba. Ennfremur étur hann ýmsan úrgang úr fiskvinnslu.

Hvítmávurinn á það til að vera afar illskeyttur í varplandi og ekki er óalgengt að hann ráðist á menn sem gerast of nærgöngulir við hreiður hans.



Jón Már Halldórsson líffræðingur. Vísindavefurinn 13.7.2006. http://visindavefur.hi.is/?id=6060. Þetta afrit er sótt 26.1.2007.

Hulda (1881-1946)
(Unnur Benediktsdóttir Bjarklind)

# BAK VIÐ LUNDINN

Wo tief im Tannengrunde
so friedlich äst das Wild,
steht, an geweihter Stelle,
die kleine Waldkapelle
mit ihrem Gnadenbild.

G. Sch.

Á hverjum morgni kemur hún gegn um lundinn, sem skilur fjallatjörnina frá dalnum. Svo létt og hljótt gengur hún, að enginn smáfugl styggist. Ég vissi ekki af bænhúsinu í skógarklettunum fyrr en ég sá hana krjúpa þar. Þegar hún var farin, kom ég fram úr rjóðrinu og skoðaði guðshús skógarins. Það var ekki annað en hvilft inn í þverhníptan hamar, sem hafði verið höggvinn til í hvassan boga að ofan og stall að neðan, sem myndaði eins og altari. Þar yfir var krossmark úr svörtu tré. Á altarinu lá ein mjallhvít rós; hún var döggvuð.

Á hverjum degi kemur hún þangað í sama mund, krýpur og grætur. Nú skil ég, því rósin var döggvuð.

Enginn, nema guð og skógarkyrrðin, vita hvers hún biður. Því gengur hún svo róleg heim á ný.

En rjóðrið mitt er svo nærri, að ég heyri orð og andvörp. Fyrirgefðu mér, að ég sat þar og hlustaði.

Eitt er starf, annað hvíld. Eitt er skylda, annað löngun.

Ekki gefur þú eins og heimurinn gefur, skógarbrúður.

Menn lesa rósir til þess að teyga angan þeirra, horfa á fegurð þeirra. Þú döggvar þær tárum. Menn leita að æsku og ást til þess að njóta. Þú biður í skugga klettanna.

Heimurinn réttir út hendur. Guð varðveiti þann, sem hann elskar og tekur í faðm. Þú sendir herskara mjallhvítra bæna til verndar þeim, sem heimurinn elskar.

Úr Myndum 1924.

Sótt 26. jan. 2007 á vef MA.

Hulda (1881-1946)
Unnur Benediktsdóttir Bjarklind

**ÍSLENSKUR HESTUR**

Á hörðu, gráu stræti, sem regnfor eftir rann,
hann rekinn var með svipu - og kvöl í augum brann,
því jörðin hans var töpuð; í trylltum borgarglaumi
hann taminn var og þjáður, sem í voðalegum draumi.

Og himinninn var týndur og himinsins sól -
hann hljóp, en eygði hvergi neina breyting eða skjól,
hin endalausu stræti og ljósker, hús og hallir,
hávaðinn og manngrúinn og - vagnarnir allir.

Sem grimmilegar ófreskjur þeir æddu, dag og nótt,
með öskri' og sáru kveini, svo þar varð aldrei hljótt.
Og loftið eins og blýfarg á brjóstið unga lagði;
hann blés og skalf um nætur, um daga hljóp og þagði.

Þó græna bletti' hann eygði, þeir girtir voru af
og geystust hjá, því svipan ei nokkra tómstund gaf;
óyndið, sem brann í hans villta, hrædda hjarta,
þeir hýru blettir glæddu, sem viður eldinn bjarta.

Hvar leistu bjarta norðurheiðið, landi minn smár?
Hvar lékstu þér sem folald - við Borgarfjarðar ár?
Eða flaug þinn skuggi um Skagafjarðar grundir?
Skein þér máske vorsólin Tindafjöllum undir?

Það skiptir ekki neinu, því Ísland er eitt
hið æviþreyða vorland, er syrgir þú heitt.
Paradísin sokkna í svala hafsins arma,
sólströndin, er ber þínu minni ljós og varma.

En hugur þinn mun sljóvgast og þessi sára þrá
þreytast á að fljúga um loftin tóm og blá,
stritsins langi vegur og strætaglaumsins bylgja
mun stela hverri hugsun og vaninn einn þér fylgja.

Og Ísland rís í norðri, með vetrar frost og fár,
svo fellur stóðið bóndans þar níunda hvert ár.
En sumargrænt og fagurt í selda hestsins draumi
hið sokkna ættland kallar úr hafsins djúpa straumi.

Segðu mér að sunnan, 1920.

Sótt 26. jan. 2007 á vef MA.

# ****Logi****

Unnur Benediktsdóttir Bjarklind sem gekk undir skáldanafninu Hulda, var án nokkurs vafa fremsta skáldkona Íslendinga á fyrri hluta 20 aldar. Hún var fædd árið 1881 og lést árið 1946. Segja má að hún hafi komið með nýjan og þýðan tón inn í íslenska ljóðagerð ("þingeyska nýrómantík"), auk þess sem hún orti sögur sem breiða mikla rómantík yfir íslenskt sveitalíf.

Eiginmaður Unnar Benediktsdóttur, Sigurður S. Bjarklind, kartpfélagsstjóri á Húsavík, var góður hestamaður og átti góða hesta. Sagt var að Unnur sæti vel fjörhesta og hefði yndi af þeim. Kvæðið Logi er eftirmæli um fágætan snilling, ort í orðastað eiganda hans, Jóns A. Sigfússonar, mágs skáldkonunnar.

Eins og geislinn, sem dansar á dúnmjúkum skýjum,
svo þú dansaðir, Logi minn.
Eins og snæljós, er blikar og blossandi hverfur
frjáls þú barst mig í gleóilönd inn.
Þar var allt, eins og hjartaþrá óskaði beggja,
hún varð eitt eins og streymandi flóð.
Og vió skildum sem snöggvast við harmandi heiminn,
eins og himneskir tónar og ljóð.

Svo í algleymi fegurðar flugum við löngum
og hinn fossandi tími stóð kyrr.
Lífsins fullkomnun ein nær þeim unaðarhæðum,
þar sem enginn um tíð og rúm spyr.
Og þú, Logi, varst fullkominn, fjör þitt og snilli
upp úr fjöturkvöl duftsins mig hreif
inn í eilífðarveldi hins unga og sterka,
sem að útyfir dægurlönd sveif.

Yfir mætti, sem braust út sem blossandi eldur,
lá þín blíða sem roði um glóð.
Djúpt úr auga, sem logaði, sakleysi og sæla
skein mér sífellt og talaði hljóð.
Eins og barn varstu saklaus og barnslegar tryggðir
fast þig bundu við hjarta míns þel.
Og í mannheimi átti ég engan að vini,
er mig elskaði og skildi jafn vel.

Þú ert horfinn minn fagri og hjartkæri fákur,
en minn hugur á allt, sem þú gafst.
Þegar minningin vaknar, ég veit ei hve lengi
undir viðum og blómum þú svafst,
né hve lengi þú barst mig í óskalönd ofar
þeim óglaða stritandi heim,
sem að lýkur um daglífið, lamar þá vængi,
er þrá leiðir um alsælugeim.

Hvað sem líður - þú gafst mér þá gjöf, sem ei fyrnist,
gafst mér sjálfan þig, líf þitt og snilld,
barst mig inn í þau lönd, sem ég einn hefði ei fundið,
rættir óskir að hugar míns vild.
Barn og hestur - þau sakleysis verðmætin veit ég
verma best gegnum jarðstríðin trylld,
mér finnst alltaf sem skyld séu augnaljós beggja:
hreinni öllu - sem guðsblessun mild.

Sótt 26. jan. 2007 á vefinn sogusetur.is